CELEX: 32019D0961
Language: bg
Date: 2019-06-07 00:00:00
Title: Решение за изпълнение (ЕС) 2019/961 на Комисията от 7 юни 2019 година за разрешаване на временна мярка, предприета от Френската република в съответствие с член 129 от Регламент (ЕО) № 1907/2006 на Европейския парламент и на Съвета относно регистрацията, оценката, разрешаването и ограничаването на химикали (REACH), за ограничаване на използването и пускането на пазара на обработена с креозот дървесина и други свързани с креозот вещества (нотифицирано под номер С(2019) 4122) (Текст от значение за ЕИП.)

12.6.2019   
               
               
                  BG
               
               
                  Официален вестник на Европейския съюз
               
               
                  L 154/44
               
            
         РЕШЕНИЕ ЗА ИЗПЪЛНЕНИЕ (ЕС) 2019/961 НА КОМИСИЯТА
         от 7 юни 2019 година
         за разрешаване на временна мярка, предприета от Френската република в съответствие с член 129 от Регламент (ЕО) № 1907/2006 на Европейския парламент и на Съвета относно регистрацията, оценката, разрешаването и ограничаването на химикали (REACH), за ограничаване на използването и пускането на пазара на обработена с креозот дървесина и други свързани с креозот вещества
         
            
               (нотифицирано под номер С(2019) 4122)
            
         
         (само текстът на френски език е автентичен)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         Като взе предвид Регламент (ЕО) № 1907/2006 на Европейския парламент и Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (1), и по-специално член 129, параграф 2 от него,
         като има предвид, че:
         
                     (1)
                  
                  
                     С Наредба относно ограничението за употребата и пускането на пазара на някои видове обработена дървесина от 18 декември 2018 г. (наричана по-нататък „Наредбата“), публикувана в Официален вестник на Френската република на 11 януари 2019 г., Франция предприе временна мярка в съответствие с член 129, параграф 1 от Регламент (ЕО) № 1907/2006 („временната мярка“), тъй като бе счетено, че има основателни причини да се смята, че са необходими спешни действия за защитата на околната среда от рисковете, възникващи за водния и/или сухоземния компонент на околната среда, от дървесина, обработена с веществата креозот (CAS № 8001-58-9 и ЕС № 232-287-5); креозотово масло (CAS 61789-28-4; EC № 263-047-8); дестилати (каменовъглен катран), нафталинови масла (CAS 84650-04-4; EC № 283-484-8); креозотово масло, аценафтенова фракция (CAS 90640-84-9; EC № 292-605-3); дестилати (каменовъглен катран), висши (CAS 65996-91-0; EC № 266-026-1); антраценово масло (CAS 90640-80-5; EC № 292-602-7); катранови киселини, каменни въглища, необработени (CAS 65996-85-2; EC № 266-019-3); креозот, дървен (CAS 8021-39-4; EC № 232-419-1); и нискотемпературен алкален въглищен катран (CAS 122384-78-5; ЕС № 310—191—5), самостоятелно или в смес с едно или няколко други вещества („обработена дървесина“).
                  
               
                     (2)
                  
                  
                     Временната мярка се състои в забрана, която е в сила от 23 април 2019 г., за пускането на пазара и монтирането на обработена дървесина. В рамките на временната мярка обработената дървесина не може да се използва повторно или да бъде използвана по друг начин от лицето, което я е използвало. Тези забрани се прилагат независимо от датата на обработването на дървото.
                  
               
                     (3)
                  
                  
                     На 25 февруари 2019 г. Франция уведоми Комисията, а на 5 март 2019 г. уведоми Европейската агенция по химикали („Агенцията“) и останалите държави членки за временна мярка в съответствие с член 129, параграф 1 от Регламент (ЕО) № 1907/2006.
                  
               
                     (4)
                  
                  
                     Чрез дерогация наредбата позволява дървесина, обработена с креозот (CAS 8001-58-9; ЕС № 232-287-5), да бъде пускана на пазара и да бъде използвана като траверси за железопътни линии, и позволява такава дървесина, вече използвана за траверси за железопътни линии, да бъде използвана повторно от нейния притежател за същата цел за неопределен период от време. Освен това наредбата позволява дървесина, обработена с това вещество и предназначена за употреба като стълбове за електрически и телекомуникационни линии, да бъде пускана на пазара и монтирана до 23 октомври 2019 г. с възможност определени оператори да кандидатстват за удължаване на този срок при определени условия.
                  
               
                     (5)
                  
                  
                     Комисията разгледа наредбата заедно с предоставената от Франция научна и техническа информация. Освен това Комисията предостави на компетентните органи на държавите членки и на заинтересованите страни възможността да представят своите становища относно наредбата в рамките на срещата на компетентните органи в областта на регистрацията, оценката, разрешаването и ограничаването на химикали (REACH) и класифицирането, етикетирането и опаковането (CLP) („CARACAL“), проведена на 19 март 2019 г.
                  
               
                     (6)
                  
                  
                     Предвид краткия срок, с който разполага Комисията, за да вземе решение относно временните мерки съгласно член 129, параграф 2 от Регламент (ЕО) № 1907/2006, Комисията трябва да се произнесе предимно въз основа на информацията, която ѝ е предоставена от Франция.
                  
               
                     (7)
                  
                  
                     С точка 31 от приложение XVII към Регламент (ЕО) № 1907/2006 вече се забранява пускането на пазара на дървесина, обработена с деветте вещества, посочени в заповедта, или смеси, в които те се съдържат, поради техните канцерогенни ефекти. Освен това опасенията по отношение на тези вещества са възникнали също поради факта, че някои от техните компоненти са трудно разградими. С параграф 2, буква б) от тази точка обаче се позволява дърво, обработено в промишлени инсталации или от специалисти според параграф 2, буква а) от същата точка, което се пуска на пазара за първи път или се обработва повторно in situ, да бъде използвано само за професионална и промишлена употреба, например при железопътните линии, в електропреносната мрежа и далекосъобщенията, за оградни съоръжения, за земеделски цели (например при колчетата за опора на дърветата) и в пристанищата и плавателните канали. Освен това с параграф 2, буква в) от тази точка се позволява дървен материал, обработен преди 31 декември 2002 г., да бъде пускан на пазара за употребявани стоки за повторна употреба.
                  
               
                     (8)
                  
                  
                     С Директива 2011/71/ЕС на Комисията (2) креозот (CAS 8001-58-9; ЕО № 232-287-5) беше одобрен като активно вещество за употреба в биоциди от продуктов тип 8 до 30 април 2018 г., въз основа на оценка на това дали за консерванти за дървесина, съдържащи креозот, може да се очаква да отговарят на изискванията, определени в член 5 от Директива № 98/8/ЕО на Европейския парламент и на Съвета (3). С Решение за изпълнение (ЕС) 2017/2334 на Комисията (4) датата на изтичане на срока на одобрението на креозота за употреба в биоциди от продуктов тип 8 беше отложена за 31 октомври 2020 г. Останалите осем вещества, посочени в точка 31 от приложение XVII към Регламент (ЕО) № 1907/2006, не бяха одобрени като активни вещества за употреба в биоцидни продукти и не се ползват от преходните разпоредби на член 89 от Регламент (ЕС) № 528/2012 на Европейския парламент и на Съвета (5) и поради това биоцидите, съдържащи тези вещества, не могат да се предлагат на пазара или използват в рамките на Съюза.
                  
               
                     (9)
                  
                  
                     Предвид заявленията за взаимно признаване на три разрешения, предоставени от Швеция за биоциди, съдържащи креозот, в съответствие с Регламент (ЕС) № 528/2012, Франция разреши продуктите, обхванати от тези заявления, да бъдат използвани за обработка на траверси за железопътни линии, но отказа разрешение за други видове обработка на дървесина (6). В Решение за изпълнение (ЕС) 2018/1297 Комисията (7) стигна до заключението, че дерогацията на Франция от взаимното признаване е обоснована със съображения за защита на околната среда и на живота и здравето на хората, както е посочено в член 37, параграф 1, букви а) и в) от Регламент (ЕС) № 528/2012 във връзка с член 37, параграф 1, втора алинея от посочения регламент.
                  
               
                     (10)
                  
                  
                     Въпреки че Франция отказа да разреши употребата на биоциди, съдържащи креозот, за обработката на дървесина, за друго приложение освен за обработка на траверси за железопътни линии, нито точка 31 от приложение XVII към Регламент (ЕО) № 1907/2006, при условие че са спазени условията по параграф 2, буква б) от тази точка, нито Регламент (ЕС) № 528/2012 изключват възможността обработен с креозот дървен материал да бъде пуснат на пазара за първи път или да бъде инсталиран на територията на Франция, или дървен материал, обработен с креозот преди 31 декември 2002 г., да бъде пуснат на френския пазар за употребявани стоки за повторна употреба.
                  
               
                     (11)
                  
                  
                     Според научно-техническите сведения, представени от Франция, нивата на експозиция, свързани с употреба на открито на дървесина, обработена с креозот, която влиза в контакт с почвата или е инсталирана в сладки или солени води, както са изчислени от шведските органи и оценени от ANSES за целите на разрешенията за биоцидни продукти, съдържащи креозот, (CAS 8001—58—9; ЕС № 232—287—5) (8), надвишават съответните прогнозни непредизвикващи ефект концентрации (PNECs), което предполага, че липсва подходящ контрол на риска за тези компоненти на околната среда. Мярката от страна на Франция е с оглед ограничаването на рисковете за околната среда. Нивата на експозиция, свързани с железопътни траверси, които се използват на открито, но не влизат в контакт с почвата, нито са монтирани в сладки или солени води, обаче не надвишават съответните PNEC. С цел да се ограничи във времето, доколкото е възможно, въздействието върху околната среда, дължащо се на такава употреба на обработена дървесина, мярката, предприета от Франция, следва да се смята за спешна по смисъла на член 129, параграф 1 от Регламент (ЕО) № 1907/2006. Защитният ефект от решенията на Франция да не допуска съответните биоциди за обработка на дървесина за друго приложение освен за третиране на железопътни траверси, счетени за основателни от Комисията в Решение за изпълнение (ЕС) 2018/1297, ще се прояви от 23 април 2019 г. Ще останат обаче частично неотстранени рисковете от използването на такава обработена дървесина, ако тя може да бъде пускана на пазара и инсталирана на територията на Франция след обработка извън френската територия. Поради това е наложително да се ограничи пускането на пазара и инсталиране в рамките на същия срок, а именно от 23 април 2019 г.
                  
               
                     (12)
                  
                  
                     Поради това временната мярка може да се смята за обоснована в съответствие с член 129, параграф 1 от Регламент (ЕО) № 1907/2006 по отношение на дървесина, обработена с креозот (CAS 8001-58-9; EC № 232-287-5);
                  
               
                     (13)
                  
                  
                     Франция посочи също, че изчислението на получената минимална действаща доза/концентрация (DMEL) за веществото креозот без експозиционен праг в съответствие с ръководството на Агенцията представлява риск за работниците от 10– 5и че в съответствие с оценката, направена от Швеция съгласно Регламент (ЕС) № 528/2012 рискът за потребителите е незначителен.
                  
               
                     (14)
                  
                  
                     Въз основа на допълнителната научна и техническа информация, представена от Франция, осем вещества, различни от креозот, посочени в точка 31 от приложение XVII към Регламент (ЕО) № 1907/2006, са подобни на креозот поради сходството на химичните, токсикологичните и екотоксикологични профили на техните компоненти, така че рисковете за околната среда от използването на дървесина, обработена с някое от тези вещества, са сходни. Поради това временната мярка може да се смята за обоснована в съответствие с член 129, параграф 1 от Регламент (ЕО) № 1907/2006 по отношение на дървесината, обработена с някое от тези вещества.
                  
               
                     (15)
                  
                  
                     С наредбата се налагат задължения за третирането на отпадъци от обработена дървесина. Тъй като отпадъците не са вещество, смес или изделие по смисъла на член 3 от Регламент (ЕО) № 1907/2006, Комисията смята, че разпоредбите на посочената наредба за налагане на тези задължения, включително квалификацията на такива отпадъци като опасни, попадат извън обхвата на настоящото решение.
                  
               
                     (16)
                  
                  
                     Тъй като временната мярка се състои в ограничаването на пускането на пазара или употребата на вещества, дори когато удовлетворяват изискванията на Регламент (ЕО) № 1907/2006, и по-специално тези на точка 31 от приложение XVII към посочения регламент, в член 129, параграф 3 от посочения регламент се предвижда Франция да започне процедура по ограничаване в Съюза, като представи на Агенцията досие в съответствие с приложение XV („досие по приложение XV“), в срок от три месеца от датата на настоящото решение. Това досие по приложение XV следва също така да предостави основанията за евентуални предложения за дерогации в съответствие с временната мярка, както и оценка на риска за човешкото здраве.
                  
               
                     (17)
                  
                  
                     Поради това временната мярка следва да бъде разрешена.
                  
               
                     (18)
                  
                  
                     С оглед на срока, определен в член 129, параграф 3 от Регламент (ЕО) № 1907/2006 за започване на процедура по ограничаване в Съюза чрез подаване на досие до Агенцията, и за да се осигури достатъчно време за вземането на решение в съответствие с член 73, параграф 2 от Регламент (ЕО) № 1907/2006, разрешението следва да се прилага за срок от 27 месеца.
                  
               
                     (19)
                  
                  
                     Настоящото решение не засяга по никакъв начин решение на Комисията по силата на член 73 от Регламент (ЕО) № 1907/2006, когато условията, посочени в член 68 от посочения регламент, са спазени.
                  
               
                     (20)
                  
                  
                     Настоящото решение е в съответствие със становището на Комитета, учреден съгласно член 133 от Регламент (ЕО) № 1907/2006,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   При спазване на разпоредбите на параграф 2, временната мярка, за която Франция нотифицира Комисията на 25 февруари 2019 г. относно ограничението за употребата и пускането на пазара на някои видове обработена дървесина („временна мярка“), се разрешава за срок от 27 месеца, считано от датата, от която настоящото решение поражда действие.
            
            
               2.   Разрешението изтича на по-ранната от следните дати, ако някоя от тях предхожда изтичането на срока, посочен в параграф 1:
               
                           а)
                        
                        
                           когато процедурата за ограничения на Съюза, започната по отношение на временна мярка, води до изменение на приложение XVII към Регламент (ЕО) № 1907/2006 — датата, на която това изменение влиза в сила;
                        
                     
                           б)
                        
                        
                           шест месеца след приключване на процедурата за ограничения на Съюза, започната във връзка с временната мярка, без Комисията да е предложила проект за ограничение.
                        
                     
         
         
            Член 2
            Адресат на настоящото решение е Френската република.
         
         
            Съставено в Брюксел на 7 юни 2019 година.
            
               
                  За Комисията
               
               Elżbieta BIEŃKOWSKА
               
                  Член на Комисията
               
            
         
         
            (1)  ОВ L 396, 30.12.2006 г., стр. 1.
         
            (2)  Директива 2011/71/ЕС на Комисията от 26 юли 2011 г. за изменение на Директива 98/8/ЕО на Европейския парламент и на Съвета за включване на креозот като активно вещество в приложение I към нея (ОВ L 195, 27.7.2011 г., стр. 46).
         
            (3)  Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (ОВ L 123, 24.4.1998 г., стр. 1).
         
            (4)  Решение за изпълнение (ЕС) 2017/2334 на Комисията от 14 декември 2017 г. за отлагане на датата на изтичане на срока на одобрението на креозота за употреба в биоциди от продуктов тип 8 (ОВ L 333, 15.12.2017 г., стр. 64).
         
            (5)  Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (ОВ L 167, 27.6.2012 г., стр. 1).
         
            (6)  Решения FR-2017—0034, FR-2017—0035 и FR-2017—0036), всички с дата 23 април 2018 г., и въз основа на заключенията от оценките на френската Agence nationale de sécurité sanitaire de l'alimentation, de l'environnement et du travail (ANSES) от 19 май 2017 г., заменени със заключенията от оценката на ANSES от 30 май 2018 г.
         
            (7)  Решение за изпълнение (ЕС) 2018/1297 на Комисията от 25 септември 2018 година относно дерогация от взаимното признаване на разрешаването на биоциди, съдържащи креозот, от страна на Франция, в съответствие с член 37 от Регламент (ЕС) № 528/2012 на Европейския парламент и на Съвета (ОВ L 243, 27.9.2018 г., стр. 19).
         
            (8)  Както се посочва от Conseil général dе l'environnement et du développement durable, Evaluation des impacts d'une interdiction d'utilisation de la créosote en France, доклад № 010963-01, май 2017 г. [http://cgedd.documentation.developpement-durable.gouv.fr/documents/cgedd/010963-01_rapport.pdf].